钦定古今图书集成/方舆汇编/边裔典/第053卷 > 明
## 钦定古今图书集成/方舆汇编/边裔典/第053卷 > 明

### 太祖洪武二十年撒马儿罕遣使入贡

按《明外史撒马儿罕传》：“撒马儿罕即汉罽宾地，隋曰
漕国，唐复名罽宾，皆通中国。元太祖荡平西域，尽以
诸王驸马为之君长，易前代国名以蒙古语，始有撒
马儿罕之名，去嘉峪关九千六百里。元末为之王者，
驸马帖木儿也。洪武中，太祖欲通西域，屡遣使招谕，
而遐方君长未有至者。二十年四月，帖木儿首遣回”
回满剌哈非思等来朝，贡马十五、驼二。诏宴其使，赐
白金十有八锭。自是频岁贡马驼。

按《明一统志》，“撒马儿罕东抵亦力把力，西连哈烈，东
至肃州九千里。其地不知古何国，或云汉罽宾国地。
东西相距三千馀里，地势宽衍，土田膏腴，为诸国胜。
元驸马帖木儿主其国，东有养夷城，沙鹿海牙、塞蓝
城，达失午，西有渴石、迭里迷诸城皆隶焉。”本朝洪武
二十年，帖木儿遣回回满剌哈非思等贡驼马。
按陈诚《西域记》：“人多工巧艺，善治宫室，门楹皆雕文
刻镂，窗牖缀以瑟瑟。主戴白圆帽，妻以白缯缠首。饮
食喜甘酸，羹杂米肉。器用金银，不设匕箸，以手取食。
山川景物，颇类中原。贾用银钱，屠埋血腥。商贾交易
用中国所造银钱。坊市有酒禁，屠牛羊者埋其血腥。
俗重拜天，建屋祀之。以青石为柱，雕镂甚”精，《经》文皆
书以泥金，裹以羊皮。

洪武二十二年，撒马儿罕进马。

按《明会典》云云。

洪武二十四年，撒马儿罕进《海青》。

按《明会典》云云。

洪武二十五年，撒马儿罕纳贡。

按《明外史撒马儿罕传》：“二十五年，兼贡绒六匹，青梭
幅九匹，红绿撒哈剌各二匹，及镔铁刀剑、甲胄诸物而其国中回回，又自驱马抵凉州互市。帝不许，令赴
京鬻之。元时回回遍天下，及是居甘肃者尚多，诏守
臣悉遣之。于是归撒马儿罕者千二百馀人。”

洪武二十七年，撒马儿罕遣使贡马。

按《明外史撒马儿罕传》：“二十七年八月，帖木儿贡马
二百。其表曰：‘恭唯大明大皇帝受天明命，统一四海，
仁德洪布，恩养庶类，万国欣仰，咸知上天欲平治天
下，特命皇帝出膺运数，为亿兆之主，光明广大，昭若
天镜，无有远近咸照临之。臣帖木儿僻在万里之外，
恭闻圣德宽大，超越万古。自古所无之福，皇帝皆有
之；所未服之国，皇帝皆服之。远方绝域，昏暗之地，皆
清明之，老者无不安乐，少者无不长遂，善者无不蒙
福，恶者无不知惧’。”今又特蒙施恩远国，凡商贾之来
中国者，使观览都邑城池，富贵雄壮，如出昏暗之中，
忽睹天日，何幸如之！又承敕书，恩抚劳问，使站驿相
通，道路无壅，远国之人，咸得其济。钦“仰圣心，如照世
之杯，使臣心中豁然光明。臣国中部落，闻兹德音，欢
舞感戴。臣无以报恩，惟仰天祝颂圣寿，福禄如天地，
永永无极。”照世杯者，其国旧传有杯，光明洞彻，照之
可知世事，故云帝得表，嘉其有文。

洪武二十八年，撒马儿罕贡马，一岁再至。

按《明外史撒马儿罕传》：“二十八年，命给事中傅安等
赍玺书币帛报之。其贡马一岁再至，以千计。”

### 成祖永乐三年闻撒马儿罕率兵而东敕甘肃总兵官宋晟儆备之

按《明外史撒马儿罕传》：“成祖践阼，遣使敕谕其国。永
乐三年，傅安等尚未还，而朝廷闻帖木儿假道别失
八里，率兵而东，敕甘肃总兵官宋晟儆备。”

永乐五年，撒马儿罕王帖木儿死，孙哈里嗣王，送朝
使傅安等归，遣人入贡。

按《明外史撒马儿罕传》：“五年六月，傅安等还。初，安至
其国，被留，朝贡亦绝。寻令人导安遍历诸国数万里，
以夸其国广大。至是，帖木儿死，其孙哈里嗣，乃遣使
臣虎歹达等送安还，贡方物。帝厚赉其使，遣指挥白
阿儿忻台等往祭故王，而赐新王及部落银币。其头
目沙里奴儿丁等遂亦贡驼马。命安等赐其王彩币”，
与贡使偕行。

永乐七年，撒马儿罕遣使入贡。

按《明外史撒马儿罕传》：“七年，安等还，王遣使随入贡。
自后或比年，或间一岁，或三岁，辄入贡。”

永乐十三年遣中官赐撒马儿罕头目兀鲁伯等金、
币。其国王遣人随诏使入贡。

按《明外史撒马儿罕传》：“十三年，遣使随李达、陈诚等
入贡。暨辞归，命诚及中官鲁安偕往，赐其头目兀鲁
伯等白金彩币。其国复遣使随诚等入贡。”

按《明会典》：“撒马儿罕筵宴二次。永乐间，使臣回还，至
甘肃管待一次。”

按：《明一统志》：“永乐间，其孙兀鲁伯遣使贡马。”

永乐十八年，诏遣陈诚等赐兀鲁伯等彩币。

按《明外史撒马儿罕传》：“十八年，复命诚及中官郭敬
赍敕及彩币报之。”

### 宣宗宣德五年秋其头目兀鲁伯米儿咱等遣使再入贡

按《明外史撒马儿罕传》云云。

宣德七年、遣中官李贵等赍文绮、罗锦赐其国。

### 英宗正统二年撒马儿罕贡马及玉石

按：以上《明会典》云云。

正统四年，撒马儿罕贡良马，是年定贡物赏赐之数
按《明外史撒马儿罕传》：“四年贡良马，色元，蹄额皆白，
帝爱之，命图其像，赐名瑞鸨，赏赉有加。”

按《明会典》：“正统四年，回赐撒马儿罕金线豹一只，彩
段八表里。西马每匹五表里，折钞绢十匹；狮子皮一
张二表里。金线豹皮每张一表里。”

正统十年赐书奖谕其王兀鲁伯，别敕赐金币，官其
使臣为指挥佥事。

按《明外史撒马儿罕传》：“十年十月，书谕其王兀鲁伯
曲烈干曰：‘王远处西陲，恪修职贡，良足嘉尚。使回，特
赐王及王妻、王子彩币表里，示朕优待之意。别敕赐
金玉器、龙首杖、细马鞍及诸色织金文绮，官其使臣
为指挥佥事’。”

正统十二年，定撒马儿罕入贡管待之数。

按：《明会典》十二年，使臣数少，甘肃管待；多则陕西布
政司管待，甘肃止送下程。今例至良乡汤饭，陕西布
政司管待一次。

### 景帝景泰七年撒马儿罕贡马驼玉石赐之彩币

按《明外史撒马儿罕传》：“七年，贡马驼玉石。礼官言：旧
制给赐太重，今正副使应给一等二等赏物者，如旧
时三等人给彩缎四表里、绢三匹、织金纻丝衣一袭。
其随行镇抚、舍人以下，递减有差。所进阿鲁骨马，每
匹彩缎四表里、绢八匹、驼三表里、绢十匹；达达马不
分等第，每匹纻丝一匹、绢八匹，折钞绢一匹。中等马如之。下等者亦递减有差。”制可。又言：“所贡玉石，堪用
者止二十四块六十八斤，馀五千九百馀斤不适于
用，宜令自鬻。而彼坚欲进献，请每五斤赐绢一匹，亦
可之。”已而使臣还，赐王卜撒因文绮器物。

### 英宗天顺元年敕奖其锁鲁檀毋撒

按《明外史撒马儿罕传》：“元年，命都指挥马云等使西
域，敕奖其锁鲁檀毋撒，赐彩币，令护朝使往还。”锁鲁
檀者，君长之称，犹蒙古可汗也。

天顺七年，命指挥詹昇招撒马儿罕。

按《明外史撒马儿罕传》：“七年，复命指挥詹昇等使其
国。”

### 宪宗成化 年锁鲁檀阿黑麻入贡因定给赏之例按明外史撒马儿罕传成化中其锁鲁檀阿黑麻三入贡

按《明会典》：“撒马儿罕，洪武间进贡，各赏银并纻丝表
里衣服等物。”正统以前，赏例优厚。成化间，定王纻丝
十五匹，罗三匹，纱三十匹，熟绢十五匹，白氁丝十匹，
白将乐布十匹，洗白布五十匹，纻丝帽一顶，朱红漆
戗金碗八个。王妻纻丝八匹，罗二匹，纱二匹，熟绢八
匹，白氁丝五匹，白将乐布五匹，洗白布二十匹。到京
使臣并存留甘州男妇、俱分别等第、照哈密赏例。
成化十九年、撒马儿罕贡狮子

按《明外史撒马儿罕传》：“十九年，偕亦思罕酋长贡二
狮。至肃州，其使者奏请大臣往迎。职方郎中陆容言，
此无用之物，在郊庙不可为牺牲，在乘已不可备骖
服，宜勿受。”礼官周洪谟等亦言“往迎非体。”帝卒遣中
使迎之。狮日啖生羊二，醋酣蜜酪各二瓶。养狮者光
禄日给酒馔。帝既厚加赐赉，而其使者怕六湾以为
轻，援永乐间例为请。礼官议从正统四年例，加彩缎
五表里。使者复以为轻，乃加正副使各二表里，从者
半之。命中官韦洛、鸿胪署丞海滨送之还。其使者不
由故道赴广东，又多买良家女为妻妾，洛等不为禁
止。久之，洛上疏委罪于滨，滨坐下吏。其使者请泛海
至满剌加，市狻猊以进市舶，中官韦眷主之；布政司
陈选力陈不可，乃已。

按《明会典》：“撒马儿罕，成化十九年，进狮子二只。每只
比金线豹例，加彩段五表里。”

### 孝宗弘治二年撒马儿罕贡狮子

按《明外史撒马儿罕传》：“二年，其使由满剌加至广东，
贡狮子、鹦鹉诸物，守臣以闻。礼官耿裕等言，南海非
西域贡道，请却之。”礼科给事中韩鼎等亦言：“狰狞之
兽，狎玩非宜，且骚扰道路，供费不赀，不可受。”帝曰：“珍
禽奇兽朕不受献，况来非正道，其即却还。守臣违制
宜罪，姑贷之。”礼官又言：“海道固不可开，然不宜绝之
已甚。请薄犒其使，量以绮帛赐其王。”制可。

弘治三年，撒马儿罕贡狮子及哈剌虎剌兽。是年，节
进狮子，加赏之数。

按《明外史撒马儿罕传》：“三年，又偕土鲁番贡狮子及
哈剌虎剌兽，由甘肃入。镇守中官傅德、总兵官周玉
等先图形奏闻，即遣人驰驿起送。独巡按御史陈瑶
论其糜费烦扰，请勿纳。礼官议如其言，量给犒赏，且
言圣明在御，屡却贡献，德等不能奉行德意，请罪之。
帝曰：‘贡使既至，不必却回，可但遣一二人诣京。狮子
诸物，每兽日给一羊，不得妄费’。”德等贷勿治。

按《明会典》：“弘治三年，狮子一只，彩缎八表里。正副使
并送养人，止正赏，无加赏；王止与回赐，无特赐。”
弘治十六年，撒马儿罕入贡。

弘治十七年，撒马儿罕入贡。

按：以上《明外史撒马儿罕传》云云。

### 武宗正德 年撒马儿罕数至

按《明外史撒马儿罕传》云云。

正德三年定“贡水晶碗”赏给之例。

按：《明会典》：“正德三年，贡水晶碗一个，估值银八两，令
给绢与之。每绢一匹，作银一两四钱。”

### 世宗嘉靖二年始定撒马儿罕五年一贡并定贡物给绢之例

按《明外史撒马儿罕传》，二年，贡使又至。礼官言，诸国
使臣在途者迁延隔岁，在京者伺候同赏。光禄邮传，
供费不赀，宜示以期约。因列上禁制数事，从之。
按《明会典》，嘉靖二年后，定五年一贡。议定上等玉石
每斤绢三匹，中等每斤绢二匹，下等每斤绢一匹。
嘉靖十二年，撒马儿罕入贡称王者至百馀人。
按《明外史撒马儿罕传》，十二年偕天方、土鲁番入贡，
称王者至百馀人。礼官夏言等论其非，请敕阁臣议
所答。张孚敬等言：“西域诸王疑出本国封授，或部落
自相尊称，先年亦有至三四十人者，即据所称答之。
若骤议裁革，恐人情觖望，乞更敕礼、兵二部详议。”于
是言及枢臣王宪等谓：“西域称王者，止土鲁番、天”方、
撒马儿罕。如日落诸国，称名虽多，朝贡绝少。弘正间，
土鲁番十三入贡。正德间，天方四入贡。称王者率一
人，多不过三人，馀但称头目而已。至嘉靖二年、八年天方多至六七人，土鲁番至十一二人，撒马儿罕至
二十七人。孚敬等言：“三四十人者，并数三国尔。今土
鲁番十五王，天方二十七王，撒马”儿罕五十三王，实
前此所未有。弘治时回赐《敕书》，止称一王。若循撒马
儿罕往岁故事，类答王号，人与一敕，非所以尊中国、
制外蕃也。盖帝王之驭外蕃，固不拒其来，亦必限以
制。其或名号僭差，言词侮慢，则必正以大义，责其无
礼。今谓本国所封，何以不见故牍，谓部落自号，何以
达之天朝？我概给“以敕，而彼即据敕恣意往来，恐益
扰邮传，费供亿，殚府库以实谿壑，非计之得也。”帝纳
其言。国止给一敕，且加诘让，示以国无二王之义。然
诸蕃迄不从。

嘉靖十五年，撒马儿罕入贡称王者至一百五十馀
人。议令改正，并定贡使之数。

按《明外史撒马儿罕传》：“十五年，入贡复如故。甘肃巡
抚赵载奏，诸国称王者至一百五十馀人，皆非本朝
封爵，宜令改正，且定贡使名数。通事宜用汉人，毋专
用色目人，致交通生衅。部议从之。”

嘉靖二十六年，撒马儿罕入贡。

按《明外史撒马儿罕传》：“二十六年入贡，甘肃巡抚杨
博请重定朝贡事宜，礼官复列数事行之。”

### 神宗万历 年撒马儿罕入贡

按《明外史撒马儿罕传》：“万历中，入贡不绝。盖番人善
贾，贪中华互市。既入境，则一切饮食道途之资皆取
之有司，虽定五年一贡，迄不肯遵，天朝亦莫能难也。
其国东西三千馀里，地宽平，土壤膏腴。王所居城广
十馀里，民居稠密。西南诸蕃之货多聚于此，号为富
饶。城东北有土屋，为拜天之所，规制精巧，柱皆青石”，
雕为花文，中设讲经之堂，用泥金书经，裹以羊皮。俗
禁酒，人物秀美，工巧过于哈烈，而风俗土产多与之
同。其旁近东有沙鹿、海牙、达失干、赛蓝养夷，西有渴
石、迭里迷诸部落，皆役属焉。

按《明会典》：“贡物：马、驼、玉石、阿思马、亦花珠、赛兰珠、玛
瑙珠、水晶碗、番碗、珊瑚树枝、梧桐碱、锁服、矮纳镔铁
刀、镔铁锉、硇砂、黑楼石、眼镜、羚羊角、银鼠皮、铁角皮。”

《明？一统志》